L'Ajuntament amplia a cinc els Punts Violeta per a aquestes falles
06 de març de 2020

La Regidoria d'Igualtat ha ampliat el nombre de Punts Violeta que estaran en funcionament en les nits d'aquestes festes falleres. Al principi es va anunciar que s'oferiria aquest servei a l'entorn de les falles Antic Molí–Les Casetes, els dies 14 i 18, i El Mercat el dia 17.

Des de la mateixa Regidoria, s'ha pres la decisió d'ampliar a cinc les nits falleres amb Punt Violeta, de manera que el dissabte 14 estarà instal•lat en la falla Antic Molí–Les Casetes, el diumenge 15 en la falla Josep Antoni, Puríssima i Major, el dia 16 en la falla del Mercat, el 17 en la falla Verge del Carmen i, finalment, el dimecres 18 de nou en la falla Antic Molí–Les Casetes.

El termini per a participar com a voluntari continua obert fins dimecres que ve 11 de març i haurà de sol•licitar-se a través del Registre d'entrada de l'Ajuntament o enviant un correu electrònic a l'adreça inmab@leliana.es, indicant en l'assumpte “Voluntariat en Punt Violeta”. En la sol•licitud s'haurà de justificar l'assistència a les jornades formatives en Punts Violeta o la formació específica en temes d'Igualtat o Violència de Gènere.

La regidora d'Igualtat, Cocha Montaner, continua animant a la ciutadania a participar en el voluntariat de Punts Violeta, que tenen com a objectiu sensibilitzar especialment als joves a través de dinàmiques de perspectiva de gènere, informació i marxandatge, així com col•laborar amb la Policia Local en tasques de prevenció d'abusos i agressions sexuals. L’edila també ha recordat que aquests Punts estaran presents en les grans cites festives que se celebren a l'Eliana aquest 2020, des de les Falles fins a la Nit de cap d'any, passant per les Festes Majors de juliol i altres celebracions.